OBH 7750/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindulása

A panaszos azért fordult segítségért az állampolgári jogok országgyűlési biztosához, mert az 1931. január 25-én született és 1979. szeptember 15-én halálos üzemi baleset következtében elhunyt férje után az AB-AEGON Általános Biztosító Rt. az 1997. március 31-ig havi rendszerességgel folyósított járadékát beszüntette. A panaszos a jogosultsága bizonyítására csupán az egyik havi postai kifizetési utalványt csatolta. A beadvány szerint a biztosító tájékoztatása alapján az Egészségbiztosítási Pénztárnak utalják át a járadékot, a Somogy Megyei Egészségbiztosítási Pénztár tájékoztatása szerint a Nyugdíjfolyósító Igazgatóság köteles a járadékot folyósítani, a Nyugdíjfolyósító pedig nem kapott megbízást a panaszolt járadék folyósítására.

Érintett alkotmányos jogok

Tulajdonhoz való jog [Alk. 9. § (1) bek.]

Megállapított tényállás

A panaszos részére a 751-54800-8 törzsszámon a Nyugdíjfolyósító Igazgatóság havi 

             	17.990 Ft saját jogú nyugellátást,
             	   6.719 Ft (20 %) baleseti özvegyi nyugdíjat,
		   4.200 Ft kártérítést
       összesen:   28.909 Ft ellátást folyósít.

A panaszos férje 1979. szeptember 15-én halálos üzemi balesetet szenvedett (vadászbalesetet). A károkozó olasz állampolgár volt. A kaposvári Járásbíróság az 5.B.1119/1979/3. számú ítéletével megállapította a károkozó bűnösségét, illetőleg a sérült 10 %-os közrehatását a baleset bekövetkezésében.

A Somogy Megyei Társadalombiztosítási Igazgatóság a társadalombiztosításról szóló 1975. évi II. tv. 109. §-a alapján kártérítésre kötelezte a károkozót, a mindenkori baleseti özvegyi nyugdíj összegének 90 %-a erejéig, melyet a munkáltató által kötött vadász-felelősségi biztosítás alapján az AB-AEGON Rt. térít meg és utal át a Somogy Megyei Egészségbiztosítási Pénztár 10039007-01300138 számú számlájára. Az AB-AEGON Rt. járadék csoportjának információja szerint (Budapest, 1086 Szeszgyár u. 4., telefon: 218-0238) a fenti felelősség biztosítás alapján az özvegy kártérítési járadékra is jogosult, melynek összege a biztosító és a panaszos között történt egyezség alapján 1979-ben 2.494 Ft/hó volt, majd évenként 2 %-kal emelkedett, 1986. január 1-jétől pedig évenként 4 %-kal emelkedik, így 1997-ben 4.490 Ft, 1998-ban 4.670 Ft a havi összege.

A fenti járadékot megbízásból 1997. áprilisig a Pillér Kft. utalta a panaszos címére, ezt követően pedig adminisztrációs hiba miatt a további utalásról nem történt intézkedés.

Az állampolgári jogok országgyűlési biztosának a panaszos kérésére megkezdett vizsgálatára, illetőleg jelzésére, a feltárt mulasztást a járadék csoport korrigálta, az elmaradt 1997. április l-től 1988. június 30-ig 68.430 Ft összegű járadékot a panaszos egyidejű értesítésével kiutalta és gondoskodott a havi rendszeres utalásról.

A fentieknek megfelelően a Nyugdíjbiztosító Igazgatóságnak a panaszolt járadékról nem volt információja, annak havi utalására nem kapott megbízást. 
A Nyugdíjfolyósító Igazgatóság által utalt jelenleg havi 4.200 Ft járadékra melyet a BM térít meg, a panaszos az 1976. augusztus 18-án szolgálati kötelmekkel összefüggő baleset következtében elhunyt fia után jogosult.

Az állampolgári jogok országgyűlési biztosa a vizsgálat során megállapította, hogy sérült a panaszos tulajdonhoz való joga, amikor az AB-AEGON Rt. adminisztrációs hiba miatt nem gondoskodott az 1997. április 1-től 1988. július 30-ig terjedő időre az elhunyt férje után járó járadéka folyósításáról.

Ajánlás

Az állampolgári jogok országgyűlési biztosa felkéri az Állami Biztosításfelügyelet elnökét, hogy a biztosító intézetekről és a biztosítási tevékenységről szóló 1995. évi XCVI. törvény 106. § (1) bekezdése alapján járjon el a panaszt előidéző mulasztás felelősségének és az elmaradt járadék kamatának megállapítása érdekében.

Budapest, 1998. június

Gönczöl Katalin

Vizsgálati jelentés kiegészítés
az OBH 7750/1997. számú ügyben
Előadó: dr. Gáspárné dr. Pere Katalin

Az Állami Biztosításfelügyelet elnöke az ajánlást elfogadta és intézkedett az ÁB-Aegon Általános Biztosító Rt. felé.
Az ÁB-Aegon Általános Biztosító Rt. elismerte a reklamáció jogosságát, intézkedett az elmaradt összeg és kamatainak kiutalását illetően, a tévedésért a panaszostól elnézést kértek.

Budapest, 1998. szeptember 25.

Dr. Gáspárné dr. Pere Katalin